Kinna, kilumbu 30 Ngonda Yinsambanu
Yave wala kuwa nsambu’ami mu kibila ki kiandi; Yave wala kikinina nsambu’ami.—Minku. 6:9.
Vadi nkundi voti wumueka va dikanda diaku wumana kulueka ntima? Boti ngete, buna ngie wulenda baka lusalusu, mu kuyindula kifuani ki ntinu Davidi. (2 Samu. 15:5-14, 31; 18:6-14). Bo wunyindula mu kinongu ki Davidi, kamba Yave buidi widi mu kumuena bo babe kulueka ntima. (Minku. 6:6-8) Buabu, yindulabu buidi Davidi kabela bo mambu moso amomo mamonika! Nandi waba zolanga beni muan’andi Abisaloni ayi wabe fiatilanga Aitofeli. Vayi baba buadi banyongisa beni ntim’andi, bo bambalukila ayi batomba kumvonda. Davidi ḿba khanu kasa bue fiatila ko ni wumueka mu bakundi, mu kuyindula ti bawu mvawu baba ku khonzo yi Abisaloni. Nandi ḿba khanu wutona to kuyindula matedi naveka ayi kuba mu kiunda kingolo. Vayi nandi wudinda lusalusu lu Yave mu nzila nsambu. Mvandi, wudinda lusadusu kuidi bakundi bandi. Ayi mu thinu wutona kusadila makani kabaka. Nandi wutatamana kufiatila mu Yave ayi mu bakundi bandi. w21.03 15 ¶7-8; 17 ¶10-11
Kintanu, kilumbu 1 Ngonda Yisambuadi
Baphana lulendo loso ku diyilu ayi va ntoto.—Matai 28:18.
Tufueti ba kikundi kifikama na Yesu, muingi Yave katambudila minsambu mitu. Tufueti visa buidi Yave kansadilanga Yesu muingi katambudila minsambu mitu, kubika kuandi to kutubanga mu minsambu mitu: “Mu dizina di Yesu”. Yesu wukamba bapostolo bandi: “Mamo luela lomba mu dizina diama, ndiela mavanga.” (Yoa. 14:13) Tuzebi ti Yave nandi wunkuwanga ayi wuntambudilanga minsambu mitu. Vayi bo Yave kambaka makani ma kutambudila nsambu’itu, nandi wumvananga nsua kuidi Yesu muingi katu tambudila. Ava Nzambi katambudila minsambu mitu, Nandi wummonanga boti tuidi mu kulandakana dilongi Yesu kavana. Yesu wutuba: ‘Enati lunlemvukila batu mu zinzimbala ziawu, buna Tat’inu widi ku diyilu wela kululemvukila. Vayi enati lumengi lemvukila batu, buna Tat’inu kalendi kululemvukila ko.’ (Matai 6:14, 15) Diawu nkinza beni kulemvukilanga bankaka dedi bo Yave ayi Yesu batulemvukilanga! w20.04 22 ¶6
Kisabala, kilumbu 2 Ngonda Yisambuadi
Befu tulunatini Nsamu Wumboti mu diambu lubika zinzambi zikhambulu mfunu vayi lubaluka kuidi Nzambi yi moyo.—Mava. 14:15.
Mvuala Polo waba visanga mambu batu kaba longanga baba vuanga nkinza ayi waba balulanga phila yi kulongila muingi kukoluka yawu. Dedi, basi Lisitia babasa zabanga ko mambu Kibibila kinlonga. Diawu, bokaba longa, Polo wusadila bikuma, bifuani ayi mambu bawu bazaba buboti. Nandi wutubila matedi kuvaka mbongo ayi luaku bawu baba lu kusadila luzingu luawu. Tomba kuzaba mambu mbi batu va kizunga kiaku bamvuanga nkinza ayi balula phila yi kulongila. Vayi buidi tulenda zabila mambu bamvuanga nkinza? Tala buboti bivisa mambu batu badi mu kuvanga. Dedi, ḿba nandi widi mu kudiodisa nzo, kutanga mua buku, kuludika dikalu voti widi mu kuvanga kiuma kinkaka. Diawu, boti kuba wulenda yoluka yandi mu kusadila kiuma kadi mu kuvanga. (Yoa. 4:7) Mvandi phuatulu yilenda monisa phila mutu mbi nandi kadi— tsi kafumina, kikhulu kiandi, kisalu kiandi voti biuma kanzolanga. w20.04 11 ¶11-12
kon_Latn lug_Latn kon_Latn kon_Latn tso_Latn kon_Latn kon_Latn kon_Latn kon_Latn